**Manuel Pessanha**, máis coñecido como **Lelé**, nado en Campos dos Goytacazes o 23 de febreiro de 1918 e finado en Campinas o 16 de agosto de 2003, foi un futbolista brasileiro. Xogaba de dianteiro e é un dos máximos goleadores da historia do Vasco da Gama, club no que militou na década de 1940.

Traxectoria
-----------

Nacido en Campos dos Goytacazes, comezou a súa carreira no Americano da súa cidade natal, pasando logo ao Madureira. No equipo carioca, formou xunto con Isaias e Jair Rosa Pinto un trío atacante que foi alcumado *Os Tres Patetas*, en referencia a un trío cómico famoso nos cines brasileiros. Durante esta época, participou no partido de inauguración do estadio Aniceto Moscoso, onde o Madureira derrotou por 4-2 ao Fluminense, e tamén nunha goleada por 5-1 sobre o Vasco da Gama.

En 1943 os tres foron contratados polo Vasco da Gama, a petición do adestrador Ondino Viera, que comezaba a reformar o cadro de xogadores do club. O equipo daquela época, liderado no ataque por Ademir de Menezes, pasou a ser coñecido co alcume de *Expresso da Vitória*, e en 1945 gañou o Campionato Carioca, con Lelé como máximo goleador do torneo, con 15 goles. Proclamouse campión tamén en 1947, e sumou varios títulos máis en diferentes competicións, como o Campionato Suramericano de Campións de 1948, considerado o precursor da Copa Libertadores. Ese mesmo ano deixou o club do Río de Xaneiro, sendo naquel momento o segundo máximo goleador da súa historia, con 147 tantos, e ocupando na actualidade o noveno posto.

Fichou entón polo São Paulo, co que gañou o Campionato Paulista de 1949, e posteriormente xogou no Ponte Preta, ata 1952. Trala súa retirada traballou nas aduanas do Aeroporto de Viracopos. Faleceu en Campinas o 16 de agosto de 2003, aos 85 anos de idade.

### Selección brasileira

Foi catro veces internacional coa selección brasileira, a primeira delas nun partido da Copa Roca contra a Arxentina en 1940. En 1944 xogou dous amigables contra o Uruguai, para finalmente disputar o seu último encontro internacional en 1945, ante a Arxentina na Copa Roca.

Palmarés
--------

Vasco da Gama
* **Campionato Carioca (2):** 1945, 1947.
* **Campionato Suramericano de Campións (1):** 1948.

São Paulo
* **Campionato Paulista (1):** 1949.

Individual
* **Máximo goleador do Campionato Carioca (1):** 1945 (13 goles).

Notas
-----

1. 1 2 3 4 5 6  "Lelé… os "Três Patetas" do Madureira" (en portugués). 13 de maio de 2017. Consultado o 5 de maio de 2022.
2. ↑  "Campionato Carioca de 1945". *rsssfbrasil.com* (en inglés). Consultado o 5 de maio de 2022.
3. ↑  "Conheça Lelé, mais um componente da Fábrica de Artilheiros do Vasco" (en portugués). 13 de setembro de 2011. Consultado o 5 de maio de 2022.
4. ↑  "La máxima fiesta del fútbol continental". *conmebol.com* (en castelán). Arquivado dende o orixinal o 27 de febreiro de 2013. Consultado o 5 de maio de 2022.
5. ↑  "Vasco celebra o centenário do nascimento do craque Lelé" (en portugués). 23 de marzo de 2018. Consultado o 5 de maio de 2022.
6. ↑  "Seleção Brasileira (Brazilian National Team) 1939-1946". *rsssfbrasil.com* (en inglés). Consultado o 5 de maio de 2022.
7. ↑  "Brasil - Uruguai 14/05/1944". *Asociación Uruguaia de Fútbol* (en castelán). Consultado o 5 de maio de 2022.
8. ↑  "Brasil - Uruguai 18/05/1944". *Asociación Uruguaia de Fútbol* (en castelán). Consultado o 5 de maio de 2022.

| * v
* c
* e
Vasco da Gama - Campión Suramericano 1948 |
| --- |
| 
* PT Barbosa
* PT Barchetta
* DF Capão
* DF Rafanelli
* DF Augusto (c)
* CC Danilo
* CC Ely
* CC Jorge
* CC Moacir
* DI Ademir
* DI Lelé
* DI Maneca
* DI Djalma
* DI Chico
* DI Friaça
* DI Néstor
* DI Ismael
* DI Dimas
* Adestrador: Flávio Costa

 |

|  |  |
| --- | --- |
| Control de autoridades | 
* Wd: Q4359900
* FootballDatabase: 93514

 |